lt eo lv en lv lv es lt lt lt lt lt lt lt lt lt lt lt lt lt lt lt lt nb lv lv lv lv lv lv lv hbs_lat lv lv lv lv lv lv lv lv lv lv lv lv lv lv lv lv lv lv lv fi lv fi lv lv lv lv lv lv lv lv lv lv lv lv lv lv
Laivu brauciena rezultāti (11)09.05.2006 00:57
„Comer Svaigs” turnīrs ir noslēdzies (6)07.05.2006 21:13
Piektdien, 5.maijā Linux centrā bija vērojama neparasta rosība. Tam par iemeslu kalpoja gaidāmās datorspēļu sacensības. Turnīram tika izvēlēta pasaulē populārās spēles „Counter-strike” modifikācija latgaliešu valodā – „Comer Svaigs”. Kas ir vēl interesantāk, tad šī pārveidojuma autors parūpējās arī par fizmatiem, izveidojot karti ar Fizikas un matemātikas fakultātes galveno ēku Zeļļu ielā 8.
Runājot par pašu turnīru, tad piedalījās sešas komandas: „Getho”, „Džeki no Marsa”, „F5”, „XXX Adventure E_team”, „rCNm” un „Nepird slieku”. Peles pogām svīstot un klaviatūras taustiņiem grabot, tika aizvadītas saspringtas kaujas par fizmatu fakultātes ieņemšanu. Jāteic gan, ka turnīra otrajā pusē tika mainīta karte uz spēlētāju iecienīto „cs_market_sauleite”, bet tas noteikti nemazināja azartu, kas valdīja visapkārt.
Galu galā sīvā cīņā uzvarēja „Getho” komanda (mirdzas_tante, izlietne, bocmanis, lasis, DamneD Nigga), otrajā vietā atstājot „Nepird slieku” (martins, kamazs666, vakardienas_kāposts, Menca, Pain_Inside), kuri atpalika par vienu punktu. Trešajā vietā palika „rCNm” (zanux19, baiBux_, aNNa_3, braalis, gejs1).
No organizatoriskā viedokļa raugoties, protams, tika ielaistas dažas nepilnības, taču par spīti visam laba izklaide pāris stundu garumā tika nodrošināta. Mācoties no kļūdām un ņemot vērā, ka tas ir tikai pirmais šāda veida turnīrs fizmatdienās, ceram uzrīkot plašāka mēroga sacensības nākošgad.
Otrdien, 2.maijā, Zeļļu ielā 8 notika koju talka, kurā tika sakoptas koju istabiņas un fakultātes apkārtne.
Uzreiz pēc laivu brauciena fizmatiem nebija viegli piespiest sevi atkal strādāt. Tomēr kojās varēja manīt lielāku rosību kā parasti. Dažas istabiņas iztika ar vieglu sakārtošanu, taču no dažām atkritumu maisi tika nesti ārā viens pēc otra.
Centīgie fizmati palīdzeja arī fakultātes apkārtnei kļūt tīrākai. Kopīgi, komandantes norādījumus ievētojot, sagrābām lapas parciņā. Ar lapām tika piepildīti vairāki lielie maisi. Tagad studenti siltajās pavasara dienās jauki varēs sēdēt sakoptā Zeļļu parkā.
Taču ar to viss vēl nebeidzās. Kad komandante nesa prom grābekļus un pateicās visiem par darbu, fizmati gan darbu beigt vēl negribēja un jautāja vēl. Tad nu tika dotas norādes likvidēt, visiem tik daudz problēmu izraisošos, soliņus gājēju celiņa malā. Fizmati ķēras pie darba ar lielu prieku un jau pēc neilga brīža soliņu tur vairs nebija. Paldies fizmatiem, jo tagad vakarā, kad satumsis, ejot cauri Zeļļu parkam, ir daudz drošāka sajūta.
Pēc talkas un arī talkas pārtraukumos tika ceptas desiņas turpat parciņā. Kad labi ir pastrādāts, tad arī gribas labi atpūsties un pikniks Zeļļu parkā turpinājās līdz pašam vakaram.
Paldies visiem, kuri piedalījās talkā.
Hokejs noslēguma pasākumā! (6)05.05.2006 19:46
Noslēguma pasākumā varēs skatīties hokeju. Un atceramies, ka ar flayeri ieeja 1Ls, pārējiem 4Ls
Īpašākais Laivu braucienā 2006 (5)Sandra Zabarovska | 03.05.2006 03:15
Fizmatdienu Laivu brauciens jau kādu laiku ir pasākums, kas neprasa īpašus komentārus. Un tomēr, daudziem no tiem, kas piedalījās katram ir savs īpašs stāsts par tieši šo Laivu braucienu. Tā kā vispārīgs apraksts par Laivu braucienu varētu būt diezgan neizteiksmīgs, iesaku tiem, kam ir ko teikt izteikties forumā!
Taču tiem, kas vēl nezina, kas ir Laivu brauciens, vai kādu citādu iemeslu dēļ nenojauš, kas tur notika, neliels atskats.
Pa ceļam uz Ērgļiem atcerējos, cik Latvija ir skaista. Šī apziņa nepameta mani arī laivojot pa Ogres upi.
Pirmajā dienā visas komandas savācās noteiktajā vietā. Tie, kam bija nepiepūšami braucamie priecājās, ka viņiem nav, kā gandrīz visiem pārējiem jāpiepūš savi braucamie. Laiva (plosts vai open) pēc laivas (plosta vai open) devās prom no krasta, lai irtos uz nākamo pieturvietu. Visi nokļuva galā (vismaz cik man zināms) un tika saceltas teltis, un kurti ugunskuri.
Otrajā dienā apmetne palika uz vietas, taču notika vairāki konkursi, proti dragreisi, slaloms un šis un tas konkursa Gada aktīvists dalībniekiem, kā arī alus dzeršanas sacensības. Vakarā notika dziedāšana un visādi citādi omulīga sēdēšana pie ugunskuriem.
Trešajā un pēdējajā dienā pēc brokastīm tika pakotas un vāktas mantas, lai dotos tālāk pa upi pretī autobusiem, kas aizvedīs mājās. Šis brauciens bija grūtāks, kā pirmajā dienā paveiktais, jo viena daļa upes bija seklāka, kā pirmajā dienā pieveiktā, bet otra - gandrīz bez straumes, līdz ar to prasīja pienācīgu iršanos.
Kopumā laivu brauciens ir lieliski pavadīts pasākums. Varu tikai pievienoties Sandai, kura teica "par spīti visam, tiešām visam, man Laivu brauciens patika"!
Personību vakars (7)Lauma Pretkalniņa | 29.04.2006 02:58
Šovakar, 28.aprīlī, LU kafejnīcā norisinājās Personību vakars - vēl viens pasākums Fizmatdienu ietvaros. Pasākumā piedalījās pulciņš fizmatu un dažādu citu interesentu, kā arī Eiroparlamenta deputāts Valdis Dombrovskis, FMF dekāns Mārcis Auziņš un Ivars Godmanis, Latvijas Republikas pirmais valdības vadītājs. Visi trīs šie cilvēki ne tikai ir pazīstami sabiedrībā, bet arī savulaik beiguši fizmatus (Visi fizikas specialitātē) un tieši tāpēc arī viņus uzaicinājām, lai noskaidrotu, kā tad īsti tas ir - būt fizmatam, un kā tas, ka viņi ir pabeiguši fizmatus, ir ietekmējis viņu dzīvi, un vēl visādas mūs interesējošas lietas. Sarunu vadīja Linards Kalvāns.
Laivu brauciena kartes (7)28.04.2006 16:35
Ceļš uz apmetnes vietu tiks iezīmēts arī ar norādēm uz ceļa no Ērgļiem.
Izbraukšana: 2 autobusi izbrauks no Zeļļu 8 plkst. 10:00, viens autobuss ir paredzēts 14:00 visiem tiem, kuri nebūs paspējuši uz desmitiem.
Biljarda turnīrs (6)28.04.2006 04:21
Pateicoties cilvēku aktivitātei un fizmatu radošajam garam ir plānots vēl viens pārsteigums. Otrdien 2.maijā pēc koju talkas plkst. 19:00 notiks biljarda turnīrs. Pasākums notiek Admirāļu klubā pie Āgenskalna tirgus. Vēl viena labā vēsts, ka turnīrs ir pilnīgi par brīvu. Tā kā plānots diezgan liels apmeklējums, tad noskam cilvēku limitu - 50. Kas pirmais brauc, tas pirmais maļ - reģistrācijas anketa
Pasniedzēji un studenti (5)28.04.2006 02:41
Kādu laiku pēc atgriešanas Zeļļu ielā no Fizmatu gājiena, Sarkanajā zālē sanāca vairāki studenti un vienai auditorijai neraksturīgi daudz pasniedzēju. Tur notika nevis kārtējā lekcija, bet, kā vakara gaitā atklājās, šogad otrā reize no, izrādās, trijām reizēm mācību gadā, kad Studenti un pasniedzēji vienojas.
Bet notika ne tikai vienošanās. Notika arī savstarpējs konkurss. No katras nodaļas (matemātiķu, datoriķu, fiziķu un optometristu apvienotās) bija viena pasniedzēju un viena studentu komanda. Bija arī kompetenta gandrīz nekorumpēta žūrija (bija daži kukuļošanas gadījumi), kuru veidoja bijušie studenti, kas vēl nebija pasniedzēji,kā arī neitralie studenti.
Fizmatdienu gājiens (3)28.04.2006 02:09
Kā jau ierasts, katru gadu notiek fizmatiem lielākie gada svētki – Fizmatdienas, šogad piedzīvojot 36. gadadienu. Neizpalika arī Fizmatdienu gājiens, tas ir ikgadējais gājiens no LU galvenās ēkas (Raiņa 19) uz Fizikas un Matemātikas fakultāti Zeļļu ielā 8.
Šogad Ukrainas prezidenta apciemojuma dēļ pulcējāmies nevis pie LU ēkas, bet gan skvēriņā pie Operas. Kopā ar mums, studentiem pulcējās arī kupls skaits pasniedzēju, aptuveni 20. Gan mēs – studenti, gan arī pasniedzēji bija ar kaut ko oranžu, vai tas būtu fizmatu t-krekls, vai oranžā cepurīte, vai varbūt arī oranžs balons, protams, bija daudzi kuriem bija visas nosauktās lietas. Un plkst. 15:30 ar dziesmām un saukļiem sākās svinīgais gājiens uz Fakultāti.
Lai būtu lielāks priekšstats par mums, došu dažus saukļu piemērus: „Koši trīsreiz Urrā!”, „Lai dzīvo svētais C++”, „Fizmatiem zaļo” – sauciens krustojumā, gaidot, kad reiz luksoforā iedegsies zaļā gaisma. Apkārtējo attieksme bija dažāda, daži pasmaidīja, daži nāca paši klāt un prasīja kas mēs tādi un ko gribam, daži izvairījās no mums. Vairākas garāmbraucošās mašīnas mums pasignalizēja, un mēs jau nepalikām parādā, atbildējām ar skaļām ovācijām.
Nepilnas stundas laikā bijām nonākuši pie galamērķa. palicis tikai pēdējais pārbaudījums – gājiens apkārt fakultātes ēkai. Pēcāk sekoja viedā uzruna no dekāna – Mārča Auziņa, tad FMF SP priekšsēdētāja Vita Duka pasludināja Fizmatdienas par atklātām.